Jesper Piitulainen

Jesper Piitulainen (s. 13. elokuuta 1991 Savonlinna) on suomalainen jääkiekkoilija, joka pelaa SM-liigajoukkue Mikkelin Jukureissa. Hän toimii joukkueen varakapteenina. Piitulainen on pelipaikaltaan oikea laitahyökkääjä. Hän laukoo oikealta. Hän on Jukureiden SM-liigahistorian pitkäaikaisin pelaaja, sillä Piitulainen on pelannut seurassa ensimmäisestä liigakaudesta 2016–2017 alkaen. Hän johtaa myös kauden 2022–2023 jälkeen Jukureiden SM-liigan kaikkien aikojen runkosarjan piste-, maali- ja syöttöpörssiä tehtyään 359 ottelussa tehot 63+98=161.

Ura

Seuraura 
Piitulainen on Savonlinnan Pallokerhon kasvatti. Kaudella 2008–2009 hän voitti A-nuorten II-divisioonan syöttöpörssin 23 syöttöpisteellään. Piitulainen teki huhtikuussa 2009 vuoden mittaisen sopimuksen SaPKon Mestis-joukkueen kanssa. Hän väläytteli ajoittainen alkukaudella 2009–2010, mutta nousi Oskar Essénin loukkaantumisen myötä aina SaPKon ykkösketjuun ja pelasi onnistuneen tulokaskauden tehden 41 runkosarjaottelussa tehot 6+16=22. Piitulainen palkittiin kauden päätteeksi koko Mestiksen parhaana tulokkaana. Huhtikuussa 2010 hän teki vuoden mittaisen jatkosopimuksen SaPKon kanssa.

Kaudella 2010–2011 Piitulainen oli SaPKon kolmanneksi paras pistemies Kalle Konstin kanssa tehoilla 9+27=36. Hän pelasi kauden aikana Mestistä myös kolmen ottelun verran alle 20-vuotiaiden maajoukkueessa tehden kolme syöttöpistettä. Piitulainen sijoittui näin ollen koko Mestiksen pistepörssissä yhdeksänneksi. Hänet valittiin kauden päätteeksi sarjan toiseen tähdistökentälliseen. Kaudeksi 2011–2012 Piitulainen siirtyi Mikkelin Jukurien riveihin. Hän voitti tehoilla 16+26=42 joukkueen sisäisen pistepörssin, kuten myös kevään 2012 pudotuspeleissä tehoilla 3+6=9. Piitulainen jakoi runkosarjan pistepörssin viidennen sijan TUTO Hockeyn Antti Virtasen kanssa. Hänet valittiin kauden päätteeksi taas Mestiksen toiseen tähdistökentälliseen.

Kaudeksi 2012–2013 Piitulainen siirtyi kaksivuotisella sopimuksella SM-liigajoukkue Saimaan Palloon, jonka päävalmentajaksi siirtyi SaPKosta tuttu Pekka Tirkkonen. Hän sai liigadebyytissään, kauden avauskierroksella 13. syyskuuta 2012 pelatussa vierasottelussa Oulun Kärppiä vastaan jääaikaa 10.52 minuuttia. Piitulainen sai SaiPan 2–4-voittoon ottelussa myös yhden syöttöpisteen Per Savilahti-Naganderin tekemään voittomaaliin. Hänen liigauransa avausmaali syntyi 2. lokakuuta 2012 vieraissa Tampereen Ilvestä vastaan. Yhteensä Piitulaisen tulokaskausi toi 37 runkosarjaottelussa tehot 7+8=15. Hän pelasi kauden aikana myös yhteensä seitsemän Mestis-ottelun verran lainalla Kiekko-Vantaassa ja Jukureissa. Kaudella 2013–2014 Piitulainen vakiinnutti paikkansa SaiPan kokoonpanossa ja teki 40 runkosarjaottelussa tehot 11+10=21. Hän teki joulukuussa 2013 peräti kuusia maalia neljään otteluun.

Huhtikuussa 2014 Piitulainen teki kaksivuotisen sopimuksen Rauman Lukon kanssa. Kahden siellä vietetyn vuoden jälkeen hän palasi kaudeksi 2016–2017 vuoden mittaisella SM-liigaan nostettuun Mikkelin Jukureihin. Joukkuetta valmensi Piitulaiselle Lukosta tuttu Risto Dufva. Piitulainen nimettiin Jukureiden varakapteeniksi. Joulukuussa 2016 hän teki joukkueen kanssa vuoden mittaisen jatkosopimuksen. 18. tammikuuta 2017 KooKoota vastaan pelatun vierasottelun päätteeksi Piitulainen käytti Jukureiden pukukopissa rasistista ja seksististä kieltä huudahdettuaan joukkueen voitonhuumassa sanan "neekerihuora". Huudahdus kuului Jukureiden Facebook-sivuilla näytetyssä livevideossa. Hän sai tapauksen johdosta joukkueen viestintäosastolta nuhteet, jotka Piitulainen otti vastaan katuvaisesti. Lisäksi Jukureiden päävalmentaja Risto Dufva poisti hänet joukkueen kapteenistosta, jossa Piitulaisen korvasi Miika Koivisto.

Kaudeksi 2017–2018 Piitulainen nimettiin takaisin Jukureiden varakapteeniksi. Hän oli joukkueen kolmanneksi paras pistemies tehtyään SM-liigan yhden kauden piste-ennätyksensä tehoilla 10+20=30. Maaliskuussa 2018 Piitulainen teki Jukureiden kanssa kaksivuotisen jatkosopimuksen. Kaudella 2018–2019 hän jakoi tehoilla 12+16=28 joukkueen sisäisen maalipörssin toisen sijan Miika Roineen ja Mika Partasen kanssa edellään vain Vadim Pereskokov sekä sijoittui sisäisessä pistepörssissä kolmanneksi. Kaudella 2019–2020 Piitulainen oli tehoilla 12+16=28 Jukureiden toiseksi paras pistemies kesken kauden Sveitsiin siirtyneen Vadim Pereskokovin jälkeen. Tammikuussa 2020 hän teki joukkueen kanssa kaksivuotisen jatkosopimuksen.

Piitulainen nimettiin kaudeksi 2020–2021 Jukureiden kapteeniksi. Hän oli tehoilla 11+13=24 joukkueen toiseksi paras maalintekijä ja neljänneksi paras pistemies. Kaudeksi 2021–2022 Piitulainen nimettiin Jukureiden varakapteeniksi, kun joukkueen uudeksi kapteeniksi valittiin Petrus Palmu. Hänen roolinsa pieneni kärkiketjuista nelosketjuun ja Piitulainen jäi ajoittain myös kokoonpanon ulkopuolelle, mutta Jatkoaika.com-verkkolehden pelaaja-arvion mukaan hän hoiti roolinsa kuitenkin mallikkaasti. Huhtikuussa 2022 Piitulainen teki Jukureiden kanssa vuoden mittaisen jatkosopimuksen. Tammikuussa 2023 hän teki seuran kanssa kaksivuotisen jatkosopimuksen.

Kaudeksi 2023–2024 Piitulainen nimettiin yhden kauden tauon jälkeen takaisin Jukurien varakapteeniksi.

Maajoukkueura 
Piitulainen on pelannut 13 nuorten maaottelua.

Muuta 
Piitulaisen pikkuveli Kasper pelasi omalla urallaan hyökkääjänä Mestiksessä.

Tilastot

Lähteet

Viitteet 

Suomalaiset jääkiekkoilijat
Jukurien pelaajat
Vuonna 1991 syntyneet
Elävät henkilöt